khistorydata/jeongjo-sjw-relations huggingface dataset:
정조 5년 · 목
予曰。 實錄今將奉安乎。尙集曰。臣姑未知矣。予曰。兼春秋卽爲知入。張顯慶回奏曰。今方奉安於藝文館云矣。予曰。黔巖撥所舊舍。卿其親往見之乎。亨逵曰。臣果躬審。則丁丑年始爲改建。而窓戶等物。盡爲破傷矣。予曰。碑閣有可建之基乎。 亨逵曰。撥所則地甚狹隘。無址可起。其傍總戎廳倉基。可合移建矣。予曰。是倉有何所儲乎。亨逵曰。今有所入之穀云矣。予曰。若建此閣。則經費當至幾何耶。亨逵曰所費想不大段。方欲自臣營經紀矣。予曰。姑置舊舍。更建新舍。必以陵行前訖役。而廣其門制。以容乘輿之出入。仍爲縣板。以寓念古之志。 亨逵曰。懸板則可以待下敎擧行乎。予曰。當以御筆書下矣。此地卽 先大王潛邸時。留御信宿之所。而其日卽辛丑七月二十日也。今逢回甲。亦非遇偶然矣。亨逵曰。懸板卽安御筆。則當有下馬碑矣。予曰然矣。今此建閣之時。不必以卿營擔當。以其會付穀除減。亨逵曰。碑閣則所重在焉。當以會付穀取用。門役與丹靑。必欲以臣營進排矣。予曰。不必如是。俱以會付穀除用。敎曰。附錄亦以何時奉安乎。知入。顯慶回奏曰。與 實錄同爲奉安藝文館。而仍卽奉來於大內云矣。予曰。雨勢如此。以賓陽門陪來事分付。予曰。紫雲書院。在於坡州。則致祭凡節。畿營當爲擧行乎。尙集曰。似然矣。予曰。見卿久矣。何其與朝廷齟齬耶。濟恭曰。屢承恩敎。不勝惶感矣。予曰。 實錄今已奉安乎。濟恭曰然矣。予曰。所藏樻子。爲幾坐乎。濟恭曰。奉安爲五處。故合二十二樻。而每樻分其年條。故一樻所儲。或四五卷或六七卷矣。予曰。今致速成。誠可幸矣。 濟恭曰。告完在卽。實緣屢下飭敎而然矣。予曰。各人所纂。或無疏略之歎乎。濟恭曰。 先大王模天盡畫日之地。只在於此。在廷臣僚。孰不敢盡其誠乎。予曰。 先朝五十年豐功偉烈。幸卽纂成。此莫非卿等效勞之致矣。濟恭曰。安有臣能。都緣聖飭矣。予曰。以今七月告成。亦非偶然矣。濟恭曰然矣。予曰。見其仕進單子。則卿尤效勞矣。 濟恭曰。臣不如趙瑗矣。予曰。卿以史役。久不參備堂之班。此後雖或特敎。當以種種晉接矣。濟恭曰。伏聞聖敎。益切感泣矣。予曰。李憲默暮年功名何如。 濟恭曰。聖恩無處不及。而至於此人。實是夢寐不料。昨於金吾開坐。臣與憲默。共詑天恩。此非但在渠爲榮。從此嶺人。必多聳動矣。予曰。 先朝二月日記。自差備以入事分付。 顯廟朝二去辛丑年 孝廟實錄洗草宴。果以今七月二十七日役設行乎。亦爲知入。 顯慶回奏曰。以七月二十二日設行矣。
정조 5년 · 강
命洗草宴。令該曹擧行。
정조 5년 · 목
敎曰。 先朝實錄告成。今已奉安。洗草日遮日巖設宴及宣醞事。令該曹考例擧行。
정조 5년 · 강
命紫雲書院紹賢書院配位祭文。皆令一兩日內撰出。
정조 5년 · 목
敎曰。 紫雲書院配位金文元公祭文。直提學鄭志儉製進。朴文純公祭文。原任直提學沈念祖製進。 紹賢書院配位李文純公祭文。原任直閣金宇鎭製進。成文簡公祭文。 直閣徐鼎修製進。金文元公祭文。原任待敎徐龍輔製進。李文成公祭文。原任待敎鄭東浚製進。趙文正公祭文。原任直閣李秉模製進。皆令一兩日內撰出。
정조 5년 · 강
命紫雲書院配享位。 承旨一體奠爵。
정조 5년 · 목
敎曰。昨有紹賢書院致祭之命。而追聞筵臣言。此書院卽配亨享云。更思之。果然矣。御製祭文體重。當行於主享之院。至於紫雲。又在先正墳墓之鄕。昨日所下傳敎中。紹賢二字。改以紫雲書出。配亨享位設祭。云有已例。 金文元朴文純公祠板。 承旨一體奠爵。祭文令內閣詞臣撰進。紹賢書院致祭。不但已有成命。此地卽先正杖屨之所。而朱夫子主享。先正李文純李文成趙文正成文簡金文元。東西配侑云云。可謂盛矣。其中一先正追配之舊甲重回。事亦不偶。纔命旋寢。心有所缺然。依初下敎致祭。主享位祭文。當製下。配位祭文。亦令內閣撰進。又敎曰。紫雲則係是畿內。以旬前擇日。紹賢則方當農時。以秋成後擇日事。分付該曹。
정조 5년 · 강
命先正李滉奉祀孫。復職調用。 李珥奉祀孫錄用。
정조 5년 · 목
敎曰。陶山書院致祭後。業欲下敎而未果。況於宰臣李憲默升資之後。不可一爲一否。先正李滉奉祀孫。令該曹隨品復職調用。 先朝紫雲書院致祭時。有錄用子孫之命。此亦繼述之一端。先正李珥奉祀孫或支孫間。令該曹錄用。
정조 5년 · 강
命 實錄廳堂郞陞資人。 政官牌招開政下批。
정조 5년 · 목
敎曰。 先朝實錄。今幸告成。此由諸堂郞效勞之致。予甚感嘉。酬勞之典。豈可踰日。參考 列祖賞典傳敎。今方論賞。堂郞陞資人。政官牌招開政下批。其餘賞典。皆令當日內捧傳旨。
정조 5년 · 강
遞承旨趙時偉金尙集。以徐有防金宇鎭代之。
정조 5년 · 목
敎曰。 右承旨左副承旨許遞。前望入之。
정조 5년 · 강
罷黜甲山府使柳大源。
정조 5년 · 목
大源。以身病呈狀乞遞。吏曹啓請罷黜也。
정조 5년 · 강
放時囚金鳳顯。
정조 5년 · 목
因囚單。敎以。不過飭勵之事。溽暑如此。付過放送。
정조 5년 · 강
命監役李集星陞敍。
정조 5년 · 목
敎曰。實錄廳別工作監役官李集星。陞敍調用。
정조 5년 · 강
召見承旨徐有防於㴠仁亭。
정조 5년 · 목
予曰。新除授玉堂牌招。其中或有罷散人。仍卽敍用事分付。又敎曰。承旨與試官。持試券來待春塘臺。政官亦爲開政於殿座事分付。又敎曰。賞格傳敎中。未準職人陞敍事。卽爲抹去。
정조 5년 · 강
御春塘臺。行居齋儒生科次試講。試官。李徽之黃景源鄭民始閔鍾顯鄭志儉徐鼎修鄭東俊[浚:I-PERSON]。
정조 5년 · 목
自內詣春塘臺陞座。予曰。實錄堂郞賞格傳敎持來。又敎曰。 實錄告成。誠甚多幸。而卿等久致勞苦矣。徽之曰。 實錄幸玆速成。實緣自上董飭之效。有何臣等費勞之功乎。第今賞格。雖循古例。在臣有疊賞之嫌。實不敢承當矣。予曰。卿言過矣。命徽之等考試券。予曰。吏兵批政望催促。 兵曹判書李性源進呈望單。敎曰。別取才。其果設行。而亦有願試之人乎。性源曰。果有自願人矣。予曰。祿試射。欲以何日爲之乎。性源曰。以念二日間設行矣。吏曹判書李衍祥進呈望單子。予曰。 掌令望。當以陞敍人擬入。而今以前望備擬。何故也。卿其出去。以已通淸未經準職人擬入。衍祥曰。李敬一尹尙東李運彬。皆是罷散中。只有錫喆一人矣。予曰。傳敎中加資人。所亦係所重。僉知窠先爲作闕。卽令捧擬入事分付。又敎曰。參下陞敍人。竝付軍職事分付。又敎曰。新除刑曹佐郞金鳳顯。卽付兼春秋。仍爲入侍事分付。又敎曰。大司成先爲出去。應講儒生預令來待。予曰。庚申年釋菜親臨時。收到記設科乎。徽之曰然矣。予曰。癸亥年亦役設此科。丙子年試學時。又有試取之事矣。有防曰然矣。予曰。太學齋任誰也。 鍾顯曰。李晩祥矣。予曰。齋任入侍事分付。予曰。齋任應薦者爲幾人乎。晩祥曰。舊薦爲七十餘人。而年前德相。謂以太雜。罷其舊薦。渠自付薦者只八人。而今或有故。亦入仕路。原薦無餘。故臣以東一房掌議入來矣。予曰。宋德相請罷舊薦事。直閣似詳知矣。鼎修曰。其時事實。詳載政院日記矣。予曰。薦主旣在罪中。已罷其薦。則雖或勸出。似難行公矣。鍾顯曰。揆以士體。事當然矣。予曰。莫重賢關。久曠齋任。誠可憫矣。大抵士習之規正。雖曰畀之於大司成。而言其責效。專在於齋任。齋任之任。固重且大矣。徽之曰。聖敎果然矣。予曰。丙申年京掌議復舊之時。 金熤以圓點儒生。以爲差出。今亦可行此例否。鍾顯曰。此非舊例。有難行之矣。予曰。然則諸生齋會相議後。通于政院。仍命開講。生員李源城等。以次進講。予詢文義。徽之等復問文義。 尹永儀進講。予曰。此是南漢道科時見拔之人乎。有防曰然矣。予曰。今此儒生。在庭應試。入侍承史。亦不可無應製矣。命賦七夕七律。狎生字。 承史以以次製進。命徽之考券訖。予曰。居首儒生賞格。考例以給。少頃還內。
정조 5년 · 강
命七夕製。明日通方外。 弘文提學待明朝牌招。
정조 5년 · 강
命都承旨外。入侍諸承旨。一幷從重推考。
정조 5년 · 강
以尹東晩李儒慶爲校理。李顯模爲副校理。 前望也。
정조 5년 · 목
以宋銓爲持平。李運昌爲甲山府使。李鎭恒爲襄陽府使。 文采五爲陽德縣監。李運彬爲掌令。李顯永爲書狀官。
정조 5년 · 강
命科場。挾册隨率嚴飭。
정조 5년 · 목
敎曰。政令稍久則易致解弛。至於嚴科場三字。卽予一副當不易之規制。然而去冬柑場。向時三製。儒生挾册者有之。隨率者有之。此承旨館堂不能嚴戢之致。明日況有通方外之命。如或復循前習。試所進去承旨及大司成。難免重勘。而入門次知館官。亦當隨現別樣處分。以此意預卽嚴飭。令諸生知悉。毋或犯科。
정조 5년 · 목
予曰。科制變通。有難遽議。而至如圓點科。卽 列聖朝常行之規。而其來已久。近年以來。付之於到記科。而久不設行。予意則欲修擧舊制。而兼行一經講。如別試例。或先製後講。或先講後製。此則當有臨時下敎者矣。如是定規之後。則多士不但有講製兼備之喜。亦似有誦讀經書之效。未知諸承宣之意何如。有防曰。圓點科之制。旣如 列聖朝已行之規。而近年以來。雖不免停廢。殿下以樂育之聖心。若復遵古禮而行之。則必有實效矣。宇鎭曰。此制若復古。則科文之不足者。年紀之已衰者。似或不爲應擧。而其年少聰明者。必皆樂赴矣。予曰。今若復舊例設行。則多士輩。不知有古規。而得無厭苦之患耶。宇鎭曰。此則不然。年少才短之人。或不無厭苦者。而其外。則近者科場罕設之餘。節制之外。又觀此科。人必勇赴之不暇。而但設科之數。或有因此添多之慮矣。予曰。以春秋到記。推移賜第。則當無添多之慮矣。宇鎭曰。以此定規。則當有實效矣。又敎曰。今年穡事。自春曁夏初。則可謂雨暘之調順。而近日連見西南狀啓。兩西以澇被災。兩南以旱爲害。其外三道。亦未免凶歉云。爲民事誠甚悶慮矣。 宇鎭曰。大抵今年八道秋事。便同穴農。被災處則無有秋之望。稍實處則雖謂之豊登可也。而第屢豊之餘。民不貴穀。 牟麥過時不收。穀賤如土云。民心如此。安得無旱澇之災乎。有防曰。今年農事。雖有凶歉之慮。近來民情。怯於荐歉。預多蓄積。故似不至賙賑之境矣。
정조 5년 · 강
設七夕製于泮宮。
정조 5년 · 목
敎曰。右承旨持此題。與弘文提學偕往泮宮。試取以來。以擬本朝史局諸臣。謝於 實錄告成之後。宣醞遮日巖以勞之。爲箋題。○敎曰。到記在近。停擧儒生解停。
정조 5년 · 강
命紫雲書院致祭。 右副承旨進去。
정조 5년 · 강
召見承旨徐有防。 直閣徐鼎修于㴠仁亭。
정조 5년 · 목
敎曰。 政院日記。盡爲修納乎。鼎修曰。幾盡修納。而己亥八月 寧陵動駕時日記。姑未及修整矣。予曰。其時日記。多有說話及載錄者。詳細修納。
정조 5년 · 강
行科次于㴠仁亭。
정조 5년 · 목
予曰。今日試場。諸生能整齊乎。承旨李在學曰。然矣。予曰。士習與昨年柑試。今春鵑製。有差勝而然乎。在學曰。諸生得見昨下傳敎之後。擧皆懲勸。不敢有如前之弊矣。 弘文提學李命植曰。今玆抄試。當以 太宗以後 實錄所製取選乎。予曰。以 先朝實錄所製抄出命考試。予曰。年前趙㻐疏中試券疵病處。使之批評云云。果是可行之事乎。 命植曰。此是難行之事矣。予曰。其言抑有可取之事矣。又敎曰。明日卽 獻陵齋戒。抄啓試講試官望。以今日擬入事分付。命有防[晉圭:I-PERSON]讀公事。予曰。觀狀報。今年穡事。似不免中年矣。命植曰。前頭尙遠。姑未知豊歉之辨矣。命在學讀奏李集斗供辭。予曰。渠是史官。而旣非遞直。又無特敎。則何可任自擅出乎。此與徑出有異矣。有防曰然矣。命書判付訖。予曰。此判付出給該府。明早更爲開坐。捧供以入事分付。又敎曰洗草宴所入。踰於進宴云。然乎。有防曰。備儀則所費殆至十萬兩。故 列聖朝只行一番云矣。命植曰洗草前抄出日記然後。可備寶鑑之纂。及今考出宜矣。予曰。卿言誠然。卿與柳誼。偕往藝文館。卽速考正。見今考試未半。夜色向闌。卿其出去。待明早更考好矣。有防曰。 寶錄郞廳賞格帖。當以院隸。齎送于旌義大靜兩邑。而旣非印符。則有難越海。且有廚傳之弊。姑今置之。恐合宜矣。予曰。該縣監遞來後傳給。
정조 5년 · 강
命洗草宴。一依 兩朝批旨擧行。
정조 5년 · 목
政院啓言。臣等伏見再昨傳敎下者。有 實錄洗草日設宴宣醞之命。此乃 祖宗祖已行之盛擧也。今玆成命。實出我聖上遵古例重其事之意。臣等豈不欽仰。而第今西北之澇。嶺湖之旱。道啓相續。民事切悶。此正君臣上下恐懼修省之日也。豫大之擧。恐非其時。臣等忝在近密。略效愚忱。伏乞亟收賜宴之命。敎以。設宴以勞。擬遵古事。而院啓覆難。亦修已例。一依 兩朝辛丑丁巳批旨辭意擧行。
정조 5년 · 강
命時囚李集斗。使之逐一納招。
정조 5년 · 목
因囚單。敎以。渠罪渠自知之。一事二事。非止擅出之事。拿問事體。與禁推大異。使之逐一納招。如復猥越游辭。勿爲捧供以入事。申飭王府。 又敎曰。時囚捧供以聞。
정조 5년 · 강
命時囚李集斗。更招以聞。
정조 5년 · 목
禁府啓言。別兼春秋李集斗原情。泛稱遲晩。擅出外一二罪狀。反覆究問。其所爲說。終涉游辭。所當請刑。曾經翰林。請上裁。敎以。細觀供辭。事情之以實直招與否。姑捨是。乃反鋪張其說。英華其言。一篇全是斷爛文字。焉有此等口招。渠文本自荒兼。小大應製。僅僅藏拙。則是豈非經意之作乎。王府口招。事體至嚴。渠焉敢口呼袖裏之草。有若謄傳前啓者然乎。至於前後筵席。猥褻駭悖之擧。登筵諸臣之實所目擊。況各日入侍。又非等聞承史持公事引接之時。則渠之所奏。渠之所爲。一堂咸聽。十目難掩。而敢於嚴問之下。極口發明。惟意杜撰。以渠叫嚷噴薄之狀。隱然若曖昧無所犯焉。卽此一節。萬萬痛駭。別兼下番。無異翰林。鎖直之後。除非特敎許暇。或陳疏經出。則無敢棄官離次。此是不易之法。別兼故事之如此如彼。朝家亦豈詳知。而考出堂后日記及翰死謄錄。籤付以進之者。亦渠所自爲。而供中以爲。欲援春秋之例云云。此亦成說之事乎。直招新反。竝與渠所爲之之事而牢諱。又何等無嚴乎。且思之。伊日早已有飭敎。而渠敢漫若不省。至翌曉動駕時。始乃强赴。今忽以日勢已晩。想已修省記不得入來之說對供者。可謂太未瑩。末端食堂事。沒頭沒尾。半吞半吐。果是何事。而何日何筵。因甚筵敎。有甚勦說乎。問目外謊譫之言。不可不更問。更爲捧供。俄者傳敎中一二事。無非渠罪。渠豈不知。一體更招以聞。
정조 5년 · 강
命時囚鄭冑新。考律勘放草記。
정조 5년 · 목
禁府啓言。 興陽縣監鄭冑新原情。泛稱遲晩。所當請刑。曹經宣傳官。請議處。敎以。滯囚可悶。明日開坐時。考律勘放後草記。
정조 5년 · 강
判府事李徽之箚辭錫馬之典。賜例批。
정조 5년 · 강
知敦寧趙㻐疏辭新資。賜例批。
정조 5년 · 강
行次對于㴠仁亭。仍行七夕製科次。
정조 5년 · 강
命飭軍伍之補闕。戎器之修毀。
정조 5년 · 목
領議政徐命善啓言。今此停操。雖出省弊之意。而軍伍之補闕。戎器之修毀。不可以停操而放忽。另加著意。無或生頉事。請各別申飭。從之。
정조 5년 · 강
命慶尙道上番軍。限明年麥秋點送。
정조 5년 · 목
敎曰。禁御上番軍起送時。兵使逢點。必有列邑廚傳之弊。今年本道年事。大違初料。一切擾民之政。在所當蠲。慶尙道上番禁御軍。限明年麥秋。以附近邑營將。替令點送事。下諭該道監兵使處。惟此點軍之擧。事係詰戎。而尙且有弊。外此大小役民。營邑若或一依常年使用。則大非軫恤之本意。以此意。令備局措辭。嚴飭于嶺湖西北諸道道臣處。
정조 5년 · 강
重推東萊府使趙英鎭。
정조 5년 · 목
領議政徐命善啓言。卽見東萊府使趙英鎭狀啓。則以爲。庚子條送使出來時。己亥條五送使停止事書契。著以舊圖署。順付齎來。而己亥條年頭送使書契。旣著新圖署。則今以舊圖署所著書契。肆然來納者。前後班駁。故責諭退却。而往復改易之際。庚子條五送使。自歸於不得許接之科。今此順付書契捧退當否。請令廟堂稟旨分付矣。向來書契。則稱以改易於舊圖署已收之後。諒其事勢。容有說焉。故朝廷特許順捧。而今此追送之書契。如欲改易。本非難事。渠何敢持來預成之本。少無謹愼之意乎。事涉無嚴。不宜曲循。更爲退却。使之修正以來。而至於守臣。不思嚴斥。隱然有許之亦可之意。至請稟旨分付。殊失邊臣之體。東萊府使趙英鎭。請從重推考。從之。
정조 5년 · 강
命濟州監牧官存罷當否。令本州御史。詳探論啓。
정조 5년 · 목
領議政徐命善啓言。卽見濟州前牧使金蓍耉狀啓。則以爲。 山馬監牧官之任。以獻馬人金萬鎰子孫中擇差。而爲其後孫者。不思報效。其所用奸。不一其端。更爲定式。鄕人中擇差。不然。則革罷。付諸各其地方官。使看養事。請令廟堂稟處矣。存罷當否。令本州御史。詳探事情論啓後。請更爲稟處。從之。 又啓言。卽見前濟州牧使金蓍耉狀啓。則以爲。前山馬監牧官金光㷜。再昨年代徵馬分徵之際。加徵白木。時監牧官金商皓。欲爲加徵馬四十六疋於貧殘牧子。計雖不成。心實無嚴。兩人罪狀。竝請令該寺稟處矣。渠輩不思朝家差任之德意。視作家計。貽弊牧場。萬萬痛駭。時監牧官金商皓。爲先罷黜後。從重決棍。前監牧官金光㷜。旣已遞職。更加從重決棍。以爲懲勵事。請分付濟州牧使。從之。
정조 5년 · 강
罷咸陽府使金樂豊職。
정조 5년 · 목
領議政徐命善啓言。 金永綬之負犯。非比尋常罪囚。其子何敢一刻晏然於字牧之任乎。意謂罷狀。不日來到。今過一念。尙無消息。 道臣事誠甚訝感。慶尙監司李文源從重推考。 咸陽府使金樂豊罷職。其代令該曹口傳差出。請卽令辭朝。從之。
정조 5년 · 강
還差備堂趙㻐蔡濟恭。
정조 5년 · 목
領議政徐命善啓言。知敦寧趙㻐。史局今旣減下。還差備堂。請使之察任。從之。 敎曰。久休矣。 知事蔡濟恭。備局堂上還差。
정조 5년 · 강
命內司書題。隨闕卽報戶曹。
정조 5년 · 목
戶曹判書鄭尙淳啓言。內司書題一人。自昨年歲末有闕。而不卽報臣曹。冒授數朔料米。故現發之後。自臣曹已爲還捧。下隸雖自內司草記勘罪。不可置而不問。令該曹照法科治。此後則隨闕卽報之意。請出擧條申飭。從之。
정조 5년 · 강
命新除授安東營將明日辭朝。甲山府使催促赴任。
정조 5년 · 강
命分副總管李明運之代差出。
정조 5년 · 목
兵曹判書李性源啓言。 分副總管李明運。纔啓下管城將矣。其總管之代。例爲筵稟後差出。故敢達矣。從之。
정조 5년 · 강
還收李儒慶甄敍之命。
정조 5년 · 목
領議政徐命善啓言。臣於校理李儒慶甄敍之命。實仰我聖上含垢滌瑕之至意。而儒慶事。臣心嘗痛惡。今於處分之下。何敢不一言乎。合辭之意。初發於前席。則未及參論者。先示持難。固其宜也。而至於楹外爛商之後。則又以何辭。一味周遮乎。渠雖曰此與立異有間。而不爲隨參。無端先出。此非立異而何。其時洪樂純負犯。彰露無餘。凡在血氣。孰不痛惋。而大論旣發之後。猶事顧瞻依違之習。其心所在。誠不可測。此等之人。略施薄罰。纔過一年。復廁華貫。則得罪明義之類。將無所懲畏。而隄防之隳壞。更無餘地。 校理李儒慶甄敍之命。特許收還。是臣區區之望也。從之。 又啓言。此事關係義理。意謂三司諸臣。必將紛然覆難。側聽屢日。無一人言之者。今日入侍兩司。則旣登前席。默默而退。世道至此。良可寒心。臣謂不言三司。一傡罷職。入侍兩司。施以削職之典宜矣。從之。
정조 5년 · 강
拿處注書姜彙鈺。
정조 5년 · 목
右副承旨金宇鎭啓言。 假注書姜彙鈺。筵席出入之時。不爲曲拜。誠甚未安。請推考。敎以。事過後拿處。
정조 5년 · 강
命侍從堂上堂下違牌坐罷人員。竝敍用。
정조 5년 · 목
予曰。吏批政望。催促持入。 有防曰。傳旨姑未下。故不得開政云矣。予曰。然則不待傳旨之下。先爲開政。望筒持入予曰禁府供辭。催促捧入。
정조 5년 · 강
命宋文正公祭文。令內閣撰出。
정조 5년 · 목
敎曰。 禮曹謄錄錄來。無宋先正配食之語。故致祭傳敎中遺漏矣。今聞丙申年追配之。故原謄錄不書云。然則此先正祠版。烏可不一體致祭乎。祭文亦令內閣知製敎撰進。丙申華陽書額。戊戌 太廟配饗事。添入句語撰出事分付。 又敎曰。紹賢書院配享宋文正公祭文。前直提學沈念祖撰進。
정조 5년 · 강
命別兼春秋金載瓚。牌招入直。
정조 5년 · 목
敎曰。給暇多日。許久在家。亦關事體。別兼春秋金載瓚。卽爲牌招入直。
정조 5년 · 강
召見入格儒生于㴠仁亭。
정조 5년 · 목
生員李湸進前。予曰。連爲居齋乎。湸曰然矣。予曰。從近當更試爾等矣。柳師模進前。予曰。文筆皆是爾手乎。師模曰然矣。李英秀進前。予曰。爾能策文乎。英秀曰。做得四十餘首矣。予曰。爾參食堂乎。英秀曰臣以新榜人。在於百數之外。故不得入參矣。予曰。新榜人。以此或爲抑鬱乎。 英秀曰然矣。予曰。爾滿圓點乎。 英秀曰。已滿三十點矣。予曰。圓點之規。何以爲之乎。 英秀曰。以今年三十點。移用於明年矣。予曰。爲人精妙矣。在學曰。果是善文之士矣。生員朴吉源進前。予曰。爾參食堂乎。吉源曰。臣以丁酉秋榜。不得入參矣。予曰。此規載在續大典。而其時大司成筵稟定式之事。爾等知之乎。吉源曰。館儒皆已知之矣。訖。予曰。爾等益修學業。以決科試。
정조 5년 · 강
命抄啓文臣李益運臺職。許遞。
정조 5년 · 목
敎曰。抄啓文臣李益運。才移臺職。講製自多相妨。本職許遞。仍任前職。
정조 5년 · 강
命直提學帶承旨。本院除仕。
정조 5년 · 목
敎曰。直提學帶承旨。本職則傳香番次。事係所重。此外卯酉等本院供劇。每與閣務相妨。今後除本院仕事定式。
정조 5년 · 목
予曰。金載瓚承牌入來乎。宇鎭曰。今方陳疏到院矣。予曰持來。命宇鎭讀奏訖。予曰。右位似當有引避之義矣。宇鎭曰然矣。予曰。考諸館規。兩別兼之或入直與封章與否知來。衍德回奏曰。徐龍輔鄭東浚聯名上疏。方來到云矣。 宇鎭曰。 政官姑未出去。下諭事。何以爲之乎。予曰。宣仁門仍留事分付。
정조 5년 · 강
命金吾參坐堂上重推。
정조 5년 · 목
政院啓言。卽伏見金吾公事。則時囚罪人李集斗口招啓目。直爲請刑。曾經翰林之勿爲請刑。乃是先朝受敎。原啓目所當退却。而促敎屢下。雖不得不捧入。違法之責。在所難免。今日參坐堂上。竝請從重推考。允之。
정조 5년 · 강
命宣傳官巡將監軍。竝拿處。
정조 5년 · 목
敎曰。傳牌受牌。俱爲遲滯。當該宣傳官及巡將監軍。竝拿處。○因拿處傳旨。敎以。今番參酌。此後則申飭。
정조 5년 · 강
沈念祖單付直提學。 口傳也。
정조 5년 · 강
命宣醞節目。更爲磨鍊。
정조 5년 · 목
禮曹啓言。取考兩年謄錄。則兩處賜宴。竝皆停止。 議政府只行內宣醞。 遮日巖俱行內外宣醞矣。應行節目。依此更爲磨鍊以入。敎以。內宣醞。今無可爲之道。近侍衛卒朝夕宣飯之制罷後。凡係物力。竝屬經費。伊後有饋酒之例。自均役創設之後。內需司魚鹽稅。屬之公家。而此制罷矣。又其後。有單饋酒之例。所費專靠四宮量外之稅。未準之結。而盡付戶曹出稅。而此制又罷矣。此等雜費公需之舊例竝應下者。竝在剋削之中。今欲遵古例。行兩次內宣醞。問諸該掌官。皆將責出戶曹云。此前例。係是五六十年前事。故其間豐歉之顯殊判異而然也。至於 先朝辛亥壬子。與常時有異。元無可考之事。今玆竝令戶曹擧行。便是三次宣醞。名實不孚。只行外宣醞之外無他道。以此意更爲磨鍊節目入啓。若此則政府宣醞一節。何以則不至有廢其例之歎乎亦爲論理稟處。 又敎曰。近來補階。非進宴。乃謁 聖大殿座。竝不設。此亦釐正處。
정조 5년 · 목
以李聖圭爲大司憲。趙瑍爲大司諫。 李顯永爲司諫。 林錫喆爲掌令。徐配修爲持平。尹長烈爲獻納。 嚴思憲李益運爲正言。朴天行爲校理。尹尙東爲修撰。 李宗燮爲副修撰。李龜應爲定山縣監。曺允彬爲通津府使。李匡運爲咸陽府使。李鼎揆爲副校理。金翊休爲副修撰。
정조 5년 · 강
命別兼春秋金載瓚等原疏入之。
정조 5년 · 목
政院啓言。別兼春秋金載瓚。謂有親病。陳疏到院。而以國忌齋戒。原疏退却。牌不進罷職傳旨。今方捧入。而別兼春秋徐龍輔鄭東浚。謂有館規。又爲陳疏到院。而亦已退却矣。特敎之下。入直無人。別兼春秋徐龍輔鄭東浚。請卽爲牌招入直。敎以。原疏入之。
정조 5년 · 강
命李敬養沈念祖李秉模敍用。
정조 5년 · 목
敎曰。大政時。文蔭武升沈激揚。卽銓長之責。而堂下官通塞進退。又是銓郞之任也。且今閣臣來待之命。所重在焉。前參議沈念祖敍用。仍任閣職。待開門牌招察任。 銓官何知。送之者自有其人。此人亦在原任之列。前參議李秉模亦爲敍用。仍令該曹口傳付軍職。 又敎曰。處乎長三堂之間。無預於主張可否。當初渾勘。意在不欲區別。前吏曹參判李敬養亦爲敍用。
정조 5년 · 강
命時原任大臣。明朝入侍。
정조 5년 · 목
敎曰。 實錄告完。我 先王五十載豐功盛烈。可傳千百世。予小子竊不勝忭幸。而秘書史至嚴。藏之金櫃石室。有非昭布人耳目者。至若 寶鑑之書。備述聖人之德。以寓闡揚之忱。而特因史事之方張。編輯之役。訖于今六載。未遑經始。予又不勝悚然。然於篇目條例之各有異同處。博訪細詢。不失謹始之體。實合事宜。時原任大臣明朝入侍事。遣史官傳諭。狀德紀實之文。兩重臣始末照管。原任奎章閣提學徐命膺蔡濟恭。亦爲待開門。自本閣牌招來待。不載於狀錄。不編於國椉。而謄在寫本御製或春邸係年錄者。須令閣臣。搜考廣稽。書出一通然後。可佐纂次之役。而緗帙盈架。亦非時日日點檢。時原任內閣諸臣。一體待開門牌招。同爲入侍。
정조 5년 · 강
勘放時囚鄭冑新。
정조 5년 · 목
禁府啓言時囚鄭冑新。五隻船旣已趁限上納。一隻船之臨時見奪。費了日字。揆以法理。不可無罪。至於船隻之不完。色吏捧賂。矇未致察。俱涉駭然。考律笞五十收贖。解見任別敍。請放送。允之。
정조 5년 · 강
命時囚李集斗議處。
정조 5년 · 목
禁府啓言。 李集斗所供。一如昨日。平問之下。難以直招。請刑推。敎以。未瑩之故。遺忘而然。一問再問。徒事杜撰。今又更問。不已屑越。議處。
정조 5년 · 강
遞大司諫金夏材。以鄭志儉代之。
정조 5년 · 목
敎曰。大司諫許遞。前望入之。
정조 5년 · 강
御誠正閣。行晝講。仍行次對。知事李性源。特進官李憲默。參贊官金宇鎭。侍讀官鄭東浚。檢討官徐龍輔。假注書李祖承。別兼春秋林錫喆金載瓚。宗臣茂林君塘。武臣副護軍韓光濟。領議政徐命善。吏曹判書李衍祥。兵曹判書李性源。戶曹判書鄭民始。成春君李昌運。副司直李柱國。訓鍊都正李敬懋。大司憲李★(土+甲)。大司諫鄭志儉。獻納金翊休。承旨徐有防。假注書李萬榮。
정조 5년 · 목
予曰。兩司長官皆已入侍。獻納則退去。又敎曰。近來經筵講讀之聲。殆不如古。反不如召對之時。甚可慨也。此後則必以舊規讀奏。講孟子。○予曰講筵旣撤。大司諫先退。仍進纂輯廳。然帶臺銜往來。得無相礙處耶。命善曰。　實錄郞廳之帶臺銜者。亦旣仕進。則已例如此。堂上仕進。今不必爲嫌也。予曰。戶判必善做去。予於六部中一部。今已忘憂矣。至於吏判。漸得純熟。近來則無鬼錄擬望之事矣。命善曰。政注之間。以鬼錄擬望。可想其虛間矣。予曰。昨日宣傳官望筒事。連加催促之後。始以李運祥擬入。然則當初何不以運祥備擬。而以金珠淵竝擬於擇差之望乎。命善曰。似是未及周詳之致。而至於具八柱。則亦可謂可堪矣。予曰。八柱果於 先朝。以善爲傳命。有所稱矣。比之於柳文植。則果何如耶。命善曰。皆是可合之人。予曰。閔光升之名字。不登於朝籍久矣。甲午年間。以都總都事見之。今又以此職參望。其登科之年久可知。是誰之至親耶。柱國曰。閔光升卽臣之甥侄。而間經六年草土。登科今十四年矣。予曰。李運祥之降資事。予甚矜惻矣。此與被罪有異。故昨日落點者。蓋欲使之繼仕陞資故也。命善曰。聖敎至當矣。予曰。是李運昌之同生乎。柱國曰然矣。予曰。傳命亦可以善爲之乎。柱國曰。似不足於機警矣。命善曰。方有全羅監司之報。請造漕船之事矣。漕船極苟艱。今年臭載之弊。實由於此。加設漕船則便好矣。予曰。船材取用之道。豈不難辦耶。命善曰。濟民倉一年應下各剩餘爲一千二百兩云。役糧則以此劃給。而船材則取用於禁養山。恐無不可矣。予曰。朝家之禁養松木。法意有在。多年禁養。一朝䂨伐。則未知幾年之後。可以依舊長養。此豈非悶事乎。中古以前。臭載之患。絶無而僅有。近日湖南臭載。若是夥然者。何故而然耶。漕倉船隻。如或有頉。則勢不得已。以戰兵船裝載。至於戰兵船有頉。則其將何以爲之耶。禁養松今雖䂨用。而繼此以往。又於何處䂨伐耶。道臣雖以禁養爲言云。而殆同種松作亭矣。民始曰。近來船利。漸不如前。且船稅以船隻之大小。爲稅之多寡。及其改船之際。大者漸小。而稅則如舊。故船數之漸縮。良以此矣。予曰。目下形勢。雖甚可悶。漕船之加設與否。量其善後之策然後。可以許施矣。民始曰。京江所在之船。只是一百七十隻云。雖載以洪忠道稅穀。猶有不敷之患。況今湖西有作隊之擧。則至於湖南。自明年實無船運之道云。道臣漕倉設寘之議。亦出於萬不獲已。而此議。自臣兄在湖南時。已有之矣。予曰。其時果何以經紀云耶。民始曰。伊時風落木甚多。故欲爲造船。而自備局發賣取用。故未果矣。命善曰。嶺南漕倉。有左右後三倉。而左右二倉漕船。每年無事上納。而至於後倉漕船。則多有欠縮之弊。不可不變通矣。予曰。三倉主管者。何處郡邑耶。命善曰。左倉卽晉州。右倉卽密陽。後倉卽昌原所管矣。晉州密陽。皆以有履歷南行差送。故擧行無弊。昌原則以武弁經僉之人差遣。故歷淺手生。裝發之際。不善檢飭。此後則以武堂上或南行中有履歷人。差送似好矣。予曰。昌原是大都護府。以南行差遣。已無其例。且經僉之失窠。亦不可不念矣。吏兵判旣經嶺伯。各陳所見。衍祥曰。以他窠相換。則無失窠之慮矣。性源曰。昌原卽是要衝之地。以南行差送。未知其如何矣。予曰。南行之經州牧者。每少畏戢之意。反不如有履歷武弁之爲愈也。命善曰。南行如或落仕。則甄復未易。豈敢無畏戢之心乎。予曰。屢經州牧之人。未必其畏懼矣。今若作爲武弁履歷窠。隨其漕運之能否。而以爲賞罰之地。則必有益矣民始曰。以履歷窠爲定。而其擇送之規。當如永興之例矣。予曰。以永興言之。如沈釋之類。有何修擧之事也。今於昌原換窠時。以二次漕運。無事上納者。以次陞遷。仍爲履歷階梯則好矣。堂下相換之窠。如關西之肅川等邑。未爲不可耶。命善曰。肅川以討捕使。故似未以堂下差遣也。予曰。然則無論此邑彼邑。擇與昌原相稱者相換。無使經僉輩。失一好窠也。又敎曰。別軍職之必爲插旗者。乃是軍制中事。而所不可無者。諸將臣須爲相議。趁 陵幸前。啓下將官。使之插旗。民始曰。外邑守令。當其赴操時插旗。別軍職亦當如是矣。予曰。以文兼除館職。則必遞文兼云。此有古例而然耶。宣傳官廳受敎有曰。必以翰林及弘文錄人差擬云者。實有所據。兵判其果知之乎。性源曰。此等之例。無可考文蹟矣。予曰。軍門從事官之拜館職。元無遞改之例。如除臺職。則雖不行從事官之事。而遞臺銜後。仍卽還帶。則何以謂帶館職者必遞文兼也。且文衡兼大將。吏判兼總管。此則無拘。而獨文兼爲然者。似是無於例之例矣。命善曰。旣曰文兼。則有實職而兼之者。聖敎誠至當矣。予曰。宣傳官元數。爲二十三人。而 陵幸時各差備。爲二十二人矣。旣有奉命在外及受由下鄕人。則差備不足之數。其果何以分排乎。兵判詳問其委折於宣傳官以奏。民始曰。嶺南三漕倉領運差員。例以龜山赤梁薺浦等邊將差送。俱是久勤窠。人非遴擇。數年以來。漸有欠縮之患。臣意則如鎭海態川等邑守令中三人。定爲差員。以宣薦有履歷者差遣。使之領運。則其於着實裝載。制服漕卒之道。必有顯效。再次運納後。依牙山例。右職調用似好。而係是官制。請下詢大臣處之。予詢大臣。命善曰。湖南之法聖群山。湖西之牙山。皆用陞遷之法。故漕轉果有實效。今於嶺南。移定守令。又令陞遷。則弊端自革。至於可合移定之邑。則令道臣商量啓聞似好矣。予曰依爲之。性源曰。宣傳官各差備。無分排之路云矣。予曰。拿處人今當放釋。而判義禁了無出仕之期。多人滯囚。誠甚可悶矣。命善曰。判義禁旣有實職。可以爲督出之道矣。予曰。必欲使之出仕故也。予曰。兵判果得可合之人乎。性源曰。參下則皆以禁軍中差擬。故似易矣。參上則實難其人矣。予曰。須卽聚會禁旅。拔其優者差擬。而參望之人。使之待令日昨兵判。旣承筵敎矣。凡係本兵可知之事。盡爲知之乎。旗幟之方色。前排之雙數。其果知之耶。性源曰。前排則爲二十雙。而旗幟則三十八面矣。予曰。御前前排爲二十雙。則兵判前排亦爲二十雙乎。性源曰。臣果誤奏矣。非二十雙而二十名矣。予曰。一內將戰笠上白毛。果應何方色耶。性源曰。臣未及知之矣。予曰。將臣知之乎。敬懋曰。似是白心黃面。而不得詳知矣。予曰。武將如此。他尙何說。然而身爲本兵之長。而又承筵敎之後。今此所對。依舊不分明。皆曰不知。推考可也。又敎曰。兵判之相貌。一向無憊意。卿所云功名骨者儘然矣。大抵朝班事。尙未慣熟。必是連在外任之致矣。命善曰。兵判亞卿以前。連在外任。陞品之後。始爲要任。無怪其生疏矣。予曰。兵判雖謂初出身可也。又敎曰。勳堂比惠堂爲勝云。其果然否。民始曰然矣。予曰。當初設施。只在於優待功臣之意。安享富貴。莫如勳堂之爲好矣。命善曰果然矣。予曰。考見癸亥日記。則以文武官路上相避事。故相臣金在魯。有所建白。此法甚好矣。仍命大臣及吏戶兵判進前。命有防讀奏日記。予曰。堂下官使堂上官下馬者。此不成事理。以此擧條申明知委。則必無如前相爭之弊矣。民始曰。堂上有許多等級。不可一例論也。予曰。以此說話謄出一通。使吏兵曹知委各司。而吏判主管擧行。又敎曰。吏郞之行。諸堂下官。果皆下馬乎。民始曰。如着官服。則有堂下官回馬之例矣。予曰。再昨抄啓三文臣事。甚盛擧也。命善曰。聖人作人之化。不勝欽仰矣。予曰。直閣待敎之才。曾所稔知者。而至於洪仁浩。亦是人才。宜有聳動之政矣。李家煥之文。亦爲絶作矣。民始曰。三文臣非但以才藝論之。可謂鳴國家之盛矣。命善曰。李家煥是稀有之才。宜有別般收用之道矣。予曰。旣識其才之超等。而豈可仍寘不用乎。又敎曰。卿宰罷削人。皆爲收敍。而至於前吏判。則姑寘之矣。命善曰。臣果仰認聖意矣。予曰。都憲則 陵幸時有玉豸。而他臺及監察。亦有水晶頂子。似載於文獻備考矣。★(土+甲)曰。大司憲則自有懸豸之例。而他臺懸頂子之例。則臣未及知之矣。予曰。此古例也。今番則卿須申飭懸之。
정조 5년 · 강
命湖南加設漕船。令道臣更加商度狀聞。
정조 5년 · 목
領議政徐命善啓言。卽見全羅監司朴祐源報辭。則以爲。稅船臭載。專由於船隻之苟艱。今若以一船所載。定爲千石。則當造二十九隻。設爲順天羅州左右漕倉。分載七邑稅大同。其餘三倉漕船加載之數。又以各其附近邑。從便劃屬。則未屬各邑。亦無覓船艱窘之患矣。加設漕船之議。自前有之。而道臣之慨然擔當。誠可感歎。且其料量。俱有條理。其中最可念者。船材之難繼。而此亦道臣必有所見。令道臣更加商度。參互民情。條列狀聞。請以爲稟處設施之地。從之。
정조 5년 · 강
命昌原府使。以曾經邊地以上。各別擇差。
정조 5년 · 목
領議政徐命善啓言。嶺南三漕倉中。右漕倉昨今年欠縮夥然。究其弊源。莫非都差員不能嚴飭之致也。此後則昌原府使。依他道大都護例。以武臣曾經邊地以上。各別擇差。減此一窠。則經僉遷轉。有狹窄之慮。吏判今方入侍。商量可代之邑。請使之更爲稟處。從之。
정조 5년 · 강
命總戎使李柱國。　陵幸回鑾間。訓鍊大將兼察兼領。
정조 5년 · 목
領議政徐命善啓言。訓鍊大將具善復。病勢不輕。有難赴陣云。何以爲之。敢稟。敎以。總戎使。回鑾間兼察兼領。
정조 5년 · 강
命前通津府使柳孝源罪名分揀。
정조 5년 · 목
領議政徐命善啓言。通津府使柳孝源。以稅船之致敗境內。照律勘處矣。其時孝源。以別軍職連爲入直。在朝家綜核之政。宜有分揀之道矣。從之。
정조 5년 · 강
命嶺南漕船船主漕卒不實之弊。各別嚴飭。
정조 5년 · 목
戶曹判書鄭民始啓言。嶺南漕船。漸有欠縮之弊。此蓋船主幻弄之習。令道臣詳査。如有不實者。卽爲除汰。漕卒復有如前不實之弊。則當該都差員拿問勘處似宜矣。敎曰。不特拿問處之。禁錮可也。竄配可也。以此各別嚴飭。期於無犯可也。
정조 5년 · 강
命稅大同裝發後。護送形止。一一枚報。
정조 5년 · 목
戶曹判書鄭民始啓言。稅大同船隻裝發後。逢點於法聖安興江華三處後。成册牒報。江華則這這報來。法聖安興則一二次例報後。更不枚報。此後則每月一報之意。申飭兩鎭。沿海護送諸處。一一枚報巡營。自巡營每月終。都數成册。上送于戶惠廳之地似好矣。從之。
정조 5년 · 강
命明日。由月覲門展拜矣。該房知悉。
정조 5년 · 강
命拿處宣傳官放送。
정조 5년 · 목
敎曰。　陵幸當前。拿處宣傳官分揀放送。
정조 5년 · 강
命宣傳官奉命在外及受由下鄕人改差。
정조 5년 · 목
兵曹判書李性源啓言。幸行時。宣傳官不可不備。奉命在外及受由不鄕人員。請今姑改差。從之。敎以。無故作散。待後窠收用。仕亦仍令通計。
정조 5년 · 강
命文武官路逢回避之法。令吏兵曹知委各司。
정조 5년 · 목
敎曰。昨因考出事。得此文武官路逢回避之法。近來文武官之互相紛競。每在於此。今則旣有　先朝傳敎故相筵奏定式之事。令吏兵曹。以此知委各司。　先朝定式文字此傳敎。謄出一通。揭板壁上。以爲遵行之地。
정조 5년 · 강
命總戎廳。留都時中軍代領。
정조 5년 · 강
命門路誤書委折知入。
정조 5년 · 목
政院啓言。明日展拜時門路。以協陽門分付矣。今此儀注中。以春塘臺誤書以入。當該禮曹堂上請推考。敎曰。不以文字書出。以口傳分付。則責在政院。此等小事。如是做錯乎。其委折知入。
정조 5년 · 목
敎曰。近來軍士房擧行。大不知前。爲先從重推考。
정조 5년 · 강
命時囚金廷遇等勘放。
정조 5년 · 목
敎曰。觀此禁府錄啓。獄囚至於三十餘人之多。判堂各別催促。斯速上來議讞。其中時囚罪人金廷遇鄭彭齡沈觀之李夏芳李思祚黃泰彥申載文南正圭閔百彬兪任柱李命勳等。所坐皆不甚重。令次堂考律勘放後草記。李起尙李琦龍尹弼成宋濟謙朴大根等。依傳敎酌放。孫碩圭李宗郁洪源海河明世玄光國趙駿逵等。付過放送。李普中旣已捧供。依判下從重勘律。而亦令次堂擧行。其餘諸囚。罪或不輕。待判堂上來擧行。未捧供之類。待明朝捧供以入。
정조 5년 · 강
遞承旨閔鍾顯。
정조 5년 · 목
政院啓言。明日展拜時。承旨當備員。而右承旨閔鍾顯之纂輯廳仕進。合有變通之道。何以爲之乎。敎以。許遞。前望入之。
정조 5년 · 강
以宋載經爲承旨。尋遞載經。以徐鼎修代之。
정조 5년 · 목
以載經方在奪告身中。政院啓稟。敎以。望筒勿施。前望單子入之。又敎曰。新除授承旨。牌招察任。又敎曰。新除授承旨。先入侍後謝恩。
정조 5년 · 목
具翼善冠袞龍袍。乘輿出協陽門。都承旨嚴璹曰。今日輦路。當由集禮門。而頃日風雨之後。集禮門樑上半邊。已至朽腐頹落。未及修治。故敢達矣。予曰。然則輦路以明政門爲之。駕至明政門。予曰。門路以明政門下敎者。果在何時。而開門如是遲滯。鑰匙在於何處而然也。左承旨徐有防曰。似在於司鑰房矣。予曰。然則何時下敎。尙今遲滯耶。當該司鑰拿處。其委折詳問以奏。又敎曰。直閣薦望。連爲催促入之。興鎭持入金載瓚落點。有防曰。春初移御時。門鑰。自司鑰房納于政院。而仍留在政院。今始持來矣。予曰。政院事極爲駭然矣。然則非司鑰之罪。俄者下敎寘之。又敎曰。直閣還內前謝恩事。分付催促。命右副承旨金宇鎭曰。直閣敎書卽爲製進。又敎曰。旗軍洗馬還內後。卽爲擧行。由月覲門入日瞻門。詣降輿所。降輿入齋室。少頃詣版位行再拜禮。仍行奉審後。還入齋室。予曰。都提調提調入侍。仍出齋室。至乘輿所。予曰。直閣敎書已爲構出乎。宇鎭曰。方使之正書矣。予曰。入之。如未正書。本草入之。乘輿由日瞻門。入月覲門。予曰。直閣何不入來乎。有防曰。家在門外。故似遲滯矣。予曰。李集斗肅拜。亦何爲遲滯耶。卽爲催促。詣協陽門。命直閣肅拜。命領相入侍。予曰。旗軍洗馬。卿亦進去耶。徐命善曰。臣當進去矣。予曰。自協陽門爲之。予曰。同副可爲速化矣。近來朝廷。太半徐氏。亦一異事也。命善曰。臣等每切盛滿之戒矣。予曰。知申能擧職以奏。誠庸嘉之。諸承旨何不提稟乎。宇鎭曰。集禮門在於藥房近處。故都承旨可以詳知。臣等則未及知之。不得提稟。實爲惶悚矣。予顧璹曰。鹿皮。卿親受於閤門。仍還內。
정조 5년 · 목
典獄參奉李玧進前。予問職掌。對曰。掌獄囚矣。予曰。罪人之在囚者。多有侵虐之事。故頃已申飭矣。近日則果無如前之弊耶。對曰。近無侵虐之弊矣。予曰。從當可知其勤慢。爾須退去。着實禁戢。南學訓導韓聖煥進前。予問職掌。對曰。考課儒生矣。予曰。果爲考課儒生。能任訓導之責乎。對曰。不過攷講而已矣。瓦署別提柳炯進前。予問職掌。對曰。造瓦甎矣。予問遺在。對曰。近來新造。故別無遺在矣。予曰。還內後有奉審之敎矣。兵房已爲傳布乎。在學曰。臣未聞之矣。予曰。兵房之疏闊若此。凡於擧行。漸不如初。誠一悶事也。
정조 5년 · 강
分遣承旨詣 宗廟　永寧殿　永禧殿　景慕宮。奉審摘奸。
정조 5년 · 강
命新除授直閣。自本閣牌招察任。
정조 5년 · 강
命別兼春秋李集斗。還付牌招入直。
정조 5년 · 강
改差副總管李漢昌。
정조 5년 · 목
兵曹判書李性源啓言。今番幸行時。副總管李漢昌。以都監中軍。當赴陣矣。侍衛不可不備員。請今姑改差。其代口傳差出。從之。
정조 5년 · 강
命兵曹判書李性源。司僕旗軍洗馬時。仍佩往來。
정조 5년 · 목
副提學沈念祖啓言。動駕時門路。自是兵曹所管。而集禮門半邊頹毀。不卽提稟。臨時改路。未免窘速。當該入直堂郞竝罷職。判堂亦有不察之失。請從重推考。從之。
정조 5년 · 목
有防曰。修撰望。該房俄已入稟。而朴天行望。已爲頒布於李時秀蒙點之前。而朴天行落點。始下於李時秀之後矣。未承上敎之前。銓曹恐不可任意頒布矣。予曰。此則前望也。無不可頒布之事矣。予曰。集禮門事。知申所奏。可謂得體矣。有防曰。臣等以處所之異。未及見之。而聞上下番玉堂。先詣靑陽門。見集禮門之不可動駕。欲爲陳達。而回旋不得。未果云矣。予曰。然乎。此則兵曹不可無責矣。何不前期稟定耶。有防曰。副學請罪。誠得之矣。命史官金鳳顯。出往外纂輯廳。今日所編輯册子持入。
정조 5년 · 목
敎曰。以今日動駕一事言之。院隸傳命之際。全不成樣。皆是實官久曠之致。實注書薦今日爲之。完薦後。仍令該曹口傳擬入。
정조 5년 · 강
命摛文院抄啓文臣月講。入侍爲之。
정조 5년 · 강
命新除授實注書。待下批牌招察任。
정조 5년 · 강
有政。吏曹判書李衍祥進。
정조 5년 · 목
以金載瓚爲直閣。朴天行爲修撰。李集斗爲副修撰。
정조 5년 · 강
以李時秀爲修撰。前望也。
정조 5년 · 강
以洪仁浩爲正言。李家煥爲持平。中批也。
정조 5년 · 목
敎曰。朝廷官人之方。在於惟才是用。而才之優者。尤合奬拔。予於御極以來。中批絶穻。所惜者名與器也。至若兩文臣。一則向日殿庭應試。實所嘉尙。一則前後屢魁。稔知文華。不可無別般收用之政。兵曹佐郞洪仁浩正言除授。禮曹正郞李家煥持平除授。又敎曰。正言洪仁浩。持平李家煥。牌招察任。
정조 5년 · 강
以趙興鎭爲注書。口傳也。
정조 5년 · 강
禁府。以時囚金廷遇等勘放啓。
정조 5년 · 목
該府啓言。金廷遇兪任柱李命勳。各笞五十收贖。解見任別敍。放送。鄭彭齡申載文南正圭。各笞四十收贖。附過還職。李夏芳罷黜。放送。李思祚杖八十收贖。奪告身三等。放送李起尙李琦龍尹弼成宋濟謙朴大根。杖八十以公罪收贖。放送。黃泰彥杖八十收贖。奪告身三等。而前以他罪定配於金化縣。依例請還發配所。允之。敎以。如有功議。各減一等。○又啓言。沈觀之杖六十收贖。奪告身一等。請放送。允之。敎以。如有功議。減一等。○又啓言。李普中杖一百收贖。告身盡行追奪。私罪施行。敎以。功減一等。○又啓言。韓永運崔命麟池德斌。各笞五十收贖。解見任別敍。私罪施行。敎以。韓永運功減一等。
정조 5년 · 강
直閣金載瓚疏辭新除閣銜。賜批。
정조 5년 · 목
批以。文識合寘內閣。勿辭察職。
정조 5년 · 강
御誠正閣。行抄啓文臣月講。
정조 5년 · 목
予曰。洪仁浩牌去來知入之敎。旣下於開門時。則日已高矣。尙無消息。故屢次催促之後。始以入來之意微稟。此豈成說乎。近來政院之擧行。慢忽若是。而承宣視若尋常。終無董飭之意。誠極非矣。同副外諸承旨。一竝遞差。注書若能申飭下隸。則亦豈如是耶。拿處。予曰。講員進講。鄭東浚進講。予曰。此講員。長於四六與詞律。而經義則似未鍊熟矣。徐龍輔進講。予曰。所陳文義極好矣。而博考諸說。多有引據。此講員則長於經義矣。又敎曰。禁推傳旨旣不入啓。則注書何不入侍耶。使之入來。興鎭還入進伏。予曰。新除承旨皆入來耶。興鎭曰。姑未入來矣。牌去來催促。予曰。趙時偉聞以設行陞補事。方在泮中云。果坼榜出來耶。直提學鄭志儉曰。姑未出榜云矣。予曰。講員中李顯默。聞有親病云。如未差可。勢難離捨。先爲出去。又敎曰。李顯默連以親病。不得應講。故。所講之書。尙未了大學一部。落在諸文臣之後。而使之應講者。其在課試之道。殊欠誠實矣。直提學沈念祖曰。講製之際。或進或不進。太欠誠實。減下似好矣。予曰。非不然矣。而前此減下。其數旣多。今又減下。實非當初抄啓之本意矣。又敎曰。詣臺臺臣入侍。李家煥洪仁浩進前。予曰。已諭於昨下傳敎。而朝家用人之方。固當惟才是用。臺臣之文識淹博。已庸嘉尙。而況又前後文製。四次居魁。信是拔萃。彼正言之日前一日三作。亦可謂稀有之才也。其在重官方之道。未嘗不難愼。而人才旣如是。則豈無非常之恩耶。今此中批之除。亶出獎㧞之意矣。臺臣旣已入侍。如有所啓。啓辭可也。予命仁浩曰。今番則以臺臣不得應講。日後月講時。竝與今番所未講。善爲肄習。以爲應講。又敎曰。右副承旨如已入來。入侍。洪明浩進伏。又敎曰。未講者爲幾人乎。志儉曰。五人矣。予曰。曺允大應講後。承史試官。姑爲小退食代後。更爲入侍。少頃。諸臣以次進伏。洪履健進講。予曰。此講員頃日製述。雖以違格見屈。經義則頗鍊達。諸試官互相發問。念祖志儉。以次條問訖。予曰。俄下黔巖碑文作帖。幸行前能造成否。念祖曰。餘日不多。似難造出矣。予曰。然則動駕後作帖。
정조 5년 · 강
遞承旨徐有防李在學黃昇源。以李敬養李世奭洪明浩代之。
정조 5년 · 목
敎曰。近來政院擧行之慢忽。日甚一日。若無促敎。則所謂承宣之宣承命令。無異越視秦瘠。若此之故。不得不多費辭敎。紀綱之壞損。堂陞之屑越。莫非政院之罪。而昔之稍欲勤勵者。今反頹惰。皆由每每寬恕而然。今日詣閤承旨左承旨徐有防。右承旨李在學。右副承旨黃昇源。竝遞差。○又敎曰。承旨前望入之。待下批牌招察任。又敎曰。左副承旨徐鼎修。爲試所承旨。又敎曰。今日不爲仕進承旨許遞。前望入之。○又敎曰。左承旨方在泮中云。許遞。仍任前職。前望入之。○又敎曰。右副承旨兪恒柱。差祭在外云許遞。仍任前職。遞差三承宣中。前承旨李在學。旣非該房。近來院事生疏。無異新入之人。若此則將無純熟之期。原傳敎中抹去。○又敎曰。右承旨李在學牌招。
정조 5년 · 강
持平李家煥避嫌乞遞。賜批。
정조 5년 · 목
避嫌略曰。臣纔遞湖邑。尙在解由未出之中。何敢晏然於臺次乎。請命遞斥臣職。批以。解由纔命。勿拘勿辭。亦勿退待。
정조 5년 · 강
命持平李家煥解由勿拘。
정조 5년 · 강
召見直閣金載瓚于誠正閣。
정조 5년 · 목
予曰。直閣在本閣。方管何事耶。載瓚曰。方考準綸綍所謄册子矣。予曰。昨已悉諭。更無加勉之言。而新入之初。閣中大小事。着意修擧好矣。又敎曰。昨日出去時。父子同行耶。載瓚曰。臣旣承聖敎。故果與同往矣。予曰。金牌朱衣。子先父後。其在道傍之觀瞻。可謂光榮矣。又敎曰。別兼林錫喆。今日入直乎。別兼李集斗曰然矣。予曰。夕後當爲召對。別兼先退。林錫喆入侍。錫喆進伏。予曰。近來院隸擧行。全不成樣。凡於傳命之際。一味慢忽。若是不已。則院中事。可謂末如何矣。汝旣爲實官。各別申飭。俾無如前之弊。而如是飭敎之後。若不修擧。則那得免重勘乎。着意擧行。
정조 5년 · 강
命有飭敎然後。始乃知入。同副承旨外。諸承旨竝越俸五等。
정조 5년 · 강
命文臣試講居不人分揀。
정조 5년 · 목
因文臣試講居不人推考傳旨。敎曰。論以三令之義。二猶不足。今番又姑分揀。益加勤讀。無或更爲居不。
정조 5년 · 강
命判義禁蔡濟恭催促上來。
정조 5년 · 목
因前旌義縣監宋重鉉拿囚單子。敎以。待明朝所當嚴問捧供。而係是具格式囚東間之重囚。判堂開坐然後。發問目擧行。自是前例。判義禁蔡濟恭各別催促上來。事屬懲討。尤不可一刻遲滯。上來與否知入。
정조 5년 · 강
左右捕廳。以濟州罪人李光復捉來嚴囚啓。
정조 5년 · 목
因該廳草記。敎曰。待明朝。合坐嚴問取招。次對時持草供入侍。
정조 5년 · 강
行召對于誠正閣。參贊官洪明浩。侍讀官李宗燮。檢討官李集斗。假注書李祖承。記事官金鳳顯。別兼春秋林錫喆。
정조 5년 · 목
講東國通鑑。予曰。　弘陵攝行祭文。分付內閣。使直閣製進。而以二十句爲限。滲入今年事之意。一體分付。又命鳳顯纂輯册子奉入。
정조 5년 · 강
命十五日次對。動駕相値。明日來會。
정조 5년 · 강
命嶺南列邑被災與否。隨聞狀啓。
정조 5년 · 목
敎曰。纔見完伯狀啓。初五六日之雨。已知京外同然。而續見嶺伯狀辭。營下風雨。又甚於湖南。可以知之。營下若此。列邑被災。難保其不然。言念民事。萬萬悶慮。以此意卽令備局。行會嶺伯處。被災與否。使之隨聞狀啓。被災民人。亦須十分撫摩安集。營下頹壓家舍。卽爲從便結構奠接之意。一體分付。
정조 5년 · 강
以李敬養爲吏曹參判。前望也。
정조 5년 · 강
以徐有防爲承旨。前望也。
정조 5년 · 강
以金熤爲禮曹判書。前望也。
정조 5년 · 강
命左右捕將。一竝拿問定罪。
정조 5년 · 강
命左右捕將。總戎使姑令兼察。
정조 5년 · 목
因兼察取稟。敎曰。總戎使李柱國。左右捕將出代間。姑令兼察。
정조 5년 · 강
命禮曹判書蔡濟恭本職及兼帶判義禁。竝許遞。
정조 5년 · 목
領議政徐命善啓言。親祭時禮儀使。事體莫重。不可替行。雖以金吾事言之。方今重囚在囚。開坐時急。禮曹判書蔡濟恭本職及兼帶判金吾之任。請竝許遞。從之。
정조 5년 · 강
命判義禁有闕代。正二品中加望。
정조 5년 · 목
領議政徐命善啓言。見今判義禁望。極爲苟簡。多有筵稟加望之例。故敢達矣。從之。
정조 5년 · 강
命前判書洪樂性敍用。
정조 5년 · 목
領議政徐命善啓言。前吏曹判書洪樂性。都政時注擬。多有不審處。而輔國重臣譴罷。已至三朔。合有收敍之道。故敢達矣。從之。
정조 5년 · 강
命總戎中軍李明運。禁衛中軍李漢泰。姑令相換。
정조 5년 · 목
領議政徐命善啓言。今番幸行時。御營廳當爲留陣。而總戎中軍李明運。代主將又爲留陣。兄弟之一時留陣。事面殊甚未安。總戎中軍李明運。與禁衛中軍李漢泰。請姑令相換。從之。
정조 5년 · 강
命諸道沿邑山郡穀。參量轉移。
정조 5년 · 목
領議政徐命善啓言。曾以沿邑山郡之穀。連有裒多益寡之飭。而近聞諸道。一例襲謬云。此弊不祛。雖儲寘萬斛。徒歸於無用。況今穡事。沿海遜於山郡。爲先出擧條。申飭諸道。使之參量轉移。毋得偏用。摘奸時如或執頉。則當該道臣難免重究。請以此意一體知委。敎以。各別嚴飭。
정조 5년 · 강
命明日親押後。齋宿處所。摛文院爲之。
정조 5년 · 목
敎曰。明日親押後齋宿。仍行 眞殿享事出宮。而申前服色掣肘。親押正時。以申時磨鍊。齋宿處所摛文院爲之。該房知悉。○又敎曰。明日親押後齋宿時。別雲劍外堂上堂下侍衛。只以入直磨鍊。
정조 5년 · 강
明陵幸行輦路。命改以 昌陵火巢內。
정조 5년 · 목
京畿監司李亨逵啓言。每當 明陵幸行時。高陽境衝波所補築之役。極其浩大。儲寘動費百餘石。而一經潦水。輒皆潰決。誠甚可悶。　昌陵火巢內有一路。旣不迂回。且甚平坦。輦路若改以此處。則不過一次修治。永除年年補築之弊。事甚便好。而旣是 昌陵火巢之內。則事體不可不一番經稟。故敢達矣。從之。
정조 5년 · 목
予曰。俄以捕廳草供事。已有下敎者。明義錄雖毀之可也。大變燮逆節。與範能無異。而特假一縷。尙今偃息於島中。則今此李光復之往來交通。何等罪惡。而捕廳究問之際。苟有痛惡凶逆之心。則固當各別盤覈。詳細捧供。而今者所捧草供。全不成說。其所問目。亦甚歇後。初無端緖究覈底意。爲捕將者。如知亂賊之必誅。則焉敢如是耶。命善曰。聖敎誠至當矣。大抵近來。時日稍久。人心不無恬嬉之歎。誠非細憂矣。予曰。爲今日臣子。苟知有明義錄義理。安敢乃爾耶。此莫非歲月漸久。人不知懼。以懲討一事。擔却一邊之致也。非特此一事而已。予之所大懼者。人不知有明義錄義理也。命善曰。忠逆二字。乃是人鬼關頭。生死立判。孰敢歇後於其間。而以今捕廳草供觀之。全沒窮覈之意。臣恐義理由是而不明矣。予曰。今番兩捕將。若論其罪。極爲不輕。豈可拿問而止哉。然更思之。近來恬嬉玩惕之習。非但此數人爲然。則何獨深罪於此數人乎。且幸行隔日。臨陣易將。亦甚爲難。又無可代之人。故中道付處傳敎。改以拿問定罪頒布。而大抵將望苟簡。莫近日若也。是可悶矣。命善曰。臣於俄者筵中。非不知先爲請罪。而當此幸行之時。不無臨陣易將之歎。故趑趄未果矣。予曰。當此將望苟簡之時。旣無可代之人。則與薄竄旋宥。有銷刻之嫌。無寧初不遞易之爲愈。故更令拿問。而至於李敬懋。則當此辛丑重回之年。以禍家之人。有此譴配之擧。誠有所不可不商量者。故俄令付處還收者。蓋亦出於此也。命善曰。聖敎至當矣。予曰。今欲出將望。則有誰某耶。命善曰。以已經將任者言之。則有李柱國李邦一。而此外通望者。不過李漢昌徐有大數人而已矣。予曰。李柱國向日所坐。亦近於隄防之不嚴。而後因乏人。雖除總使。當初所坐。與今番兩捕將。亦何異乎。至於李邦一。則地處凡百。非不爲好。而前日御將時。未知其善爲矣。李漢昌徐有大。果何如耶。命善曰。臣亦不能詳知。而至於徐有大。則日前見其狀貌。則頗有病色。似是受傷於統營風土之所祟也。大抵以此等人云云者。不過出於苟艱之致也。且若非此人。則亞將亦無其人。以臣所見。申大謙年雖少。而其爲人及資歷。亦是可用之人矣。予曰。此人則無或太早乎。命善曰。非謂卽今可寘將任。日後若乏人。則庶可用之矣。予曰。前總使徐有寧之必爲圖遞者。有何故耶。命善曰。頃者徐有寧來見臣。故臣亦以此問之。則只以文宰之久在將任。爲不安而然矣。予曰。此人之家。與他自別。豈以文宰言之。而必欲遞免而耶。予則以爲有何別般所執而然也。卿是一家。或知其委折乎。命善曰。臣亦詳問其委折於渠之兄弟。而別無他意云矣。予曰。禁府草供。斯速捧入之意分付。
정조 5년 · 강
召見戶曹判書鄭民始。直閣金載瓚于誠正閣。
정조 5년 · 목
予曰。俄者兩捕將事聞之否。民始曰。臣只見拿問定罪傳敎。而不知本事矣。予曰。向來與大變燮相通之罪人。捕校旣已越海捉來。則爲捕將者。所當逐條嚴問。期於得情。而所捧草供。全事漫漶。終不吐實。而初不窮覈其端緖。只以罪人粧撰發明之語。捧供以聞。此豈成說耶。大抵近來隄防不嚴。人心恬嬉。雖於此等事。亦不知嚴加究覈。誠極駭然矣。民始曰。伏承聖實不勝萬萬驚駭。蓋時日稍久。人心漸懈。至於此等嚴隄防之事。實不無恬嬉之慮。此誠可大懼者也。予曰。捕廳草供持入。興鎭持入。命民始披見。民始曰。以此草供觀之。罪人口招中。亦不無可疑之端。而初無發問究覈之事。捕將事尤萬萬痛駭。予曰。　璿源殿修掃處。卿其奉審乎。民始曰。臣俄已奉審。而其中今明內修理者修理。而至於階前所鋪蘆簟。匠手皆在於高陽。故勢難一二日內改造。故此則動駕後使之更造以鋪計矣。予曰唯。予命載瓚曰。翰苑所揭懸板。今方自本閣入刻乎。載瓚曰。今方刻之矣。予曰。何間當畢刻乎。載瓚曰。姑未知何日畢刻矣。予曰。明日當齋宿於本閣。閣內預爲修掃。又敎曰。　明陵親祭祭文。當製下內閣。使之精寫。送于禮房可也。
정조 5년 · 강
召見承旨徐鼎修。直閣金載瓚于誠正閣。
정조 5년 · 목
予曰。兩節草紙持入乎。鼎修曰持入矣。命書禁府草供判付訖。予曰。此判付出給金吾。夜深前擧行事分付。命載瓚讀御製 明陵親祭祭文。載瓚讀奏。予曰。無疊韻乎。鼎修曰。無疊韻矣。予曰。直閣持去。或有誤字。一一釐正後。使之精寫。明日早朝。送于香室。
정조 5년 · 목
敎曰。捕盜大將爲先改差。差代命下已久。尙不擬入。兵曹判書從重推考。
정조 5년 · 강
以李柱國爲左捕將。李漢昌爲右捕將。
정조 5년 · 강
命禁衛大將御營大將。都提調總察。
정조 5년 · 목
政院啓言。禁衛大將李敬懋。御營大將李昌運拿問定罪事命下矣。將兵之任。不可一刻暫曠。何以爲之乎。敎以。都提調總察。
정조 5년 · 강
兵曹。以留門單子啓。
정조 5년 · 목
敎曰。宮城門四更一點留門。猶可爲也。都城門則四更初行祭後。卽爲出宮。此時始乃留門。則城外軍兵無未及之事乎。
정조 5년 · 강
命兵曹侍衛節目出給。
정조 5년 · 목
敎曰。禮曹儀注。旣以戎服磨鍊。且承筵敎。此節目中服色。以依前例磨鍊者。果何所據乎。係是聚軍後出宮。則侍衛軍兵。除非堂上堂下入直外。所當經稟磨鍊。而多小疏漏之端。不一而足。兵判近來事。極爲寒心。此節目出給。此乃師律去就。則豈可付之吏手。不欲致意者。尤甚未安。前日齋宿。適値無前例之事。則又何不筵稟或微稟乎。
정조 5년 · 강
有政。吏曹參判李敬養進。
정조 5년 · 목
以金和中爲司諫。金寅燮爲正言。李衍祥爲判義禁。李祖承爲注書。
정조 5년 · 강
勘放時囚李昌運李敬懋。
정조 5년 · 목
禁府啓言。李昌運李敬懋等草供判付。以公罪。功議區別。今日內勘放後草記事命下矣。李昌運李敬懋。各杖八十收贖。請竝功減一等。放送。允之。
정조 5년 · 강
命淸齋在明。新除授禮曹判書漢城判尹牌招察任。
정조 5년 · 강
分遣承旨。詣 宗廟景慕宮　元陵。奉審摘奸。局內 諸陵亦爲奉審摘奸。　永祐園一體奉審摘奸。永禧殿　永陵　昭寧園奉審摘奸。
정조 5년 · 목
望祭與秋夕節享。在明日也。
정조 5년 · 목
敎曰。　陵幸時六曹長官不可不備員。工曹判書有闕之代。政官牌招開政。○以徐有慶爲工曹判書。
정조 5년 · 강
遞承旨李世奭洪明造。以金宇鎭黃昇源代之。
정조 5년 · 목
政院。以世奭明浩以奉審出去。今日齋宿出宮時。無以備員啓稟。敎以。許遞。前望入之。
정조 5년 · 강
以李時秀爲吏曹正郞。
정조 5년 · 목
敎曰。吏曹正郞前望入之。○又敎曰。許多諸執事。果能一一整齊乎。銓曹無該色實郞官。故必多窘束。吏曹正郞李時秀前望落點。卽爲入來檢飭。
정조 5년 · 강
命齋宿時。以金虎門軍八十名侍衛。
정조 5년 · 목
敎曰。挾輦軍明當驅馳。又不可經宵環衛。齋宿時只以金虎門軍八十名侍衛。待留門時如數入參。槍釗只三十名待令。其餘依挾輦例。留門時待令。
정조 5년 · 강
召見京畿監司李亨逵于誠正閣。